കോവിഡ് വ്യാപനം അതിരൂക്ഷം മലയോരമേഖലയിലെ ഭൂരിഭാഗം വാര്ഡുകളും ലോക്ഡൗണില് മുക്കം: പ്രതിവാര ഇന്ഫെക്ഷന് പോപ്പുലേഷന് നിരക്ക് ഡബ്ലിയുഐപിആര് പ്രകാരം മലയോര മേഖലയിലെ ഏകദേശം മുഴുവന് വാര്ഡുകളേയും കണ്ടെയ്ന്മെന്റ് സോണില് ഉള്പ്പെടുത്തി ജില്ലാ കളക്ടര് ഉത്തരവിറക്കി. കാരശേരി, കൊടിയത്തൂര് പഞ്ചായത്തുകളിലെ മുഴുവന് വാര്ഡുകളും മുക്കം നഗരസഭയിലെ 19 വാര്ഡുകളും കണ്ടയിന്മെന്റ് സോണില് ഉള്പ്പെടുത്തിയിട്ടുണ്ട്. മുക്കം നഗരസഭയിലെ 15, 29, 18, 25, 4, 12, 23, 1, 3, 10, 13, 11, 16, 8, 26, 6, 30, 24, 17 വാര്ഡുകളാണ് കണ്ടെയ്ന്മെന്റ് സോണില് ഉള്പ്പെടുത്തിയത്. സമീപപഞ്ചായത്തുകളായ ഓമശേരി, കൂടരഞ്ഞി, തിരുവമ്ബാടി, കോടഞ്ചേരി എന്നിവിടങ്ങളിലേയും മുഴുവന് വാര്ഡുകളും കണ്ടെയ്ന്മെന്റ് സോണില് ഉള്പ്പെടുത്തിയിട്ടുണ്ട്. ഇതോടെ മലയോരമേഖല ഏറെക്കുറെ സമ്ബൂര്ണമായി നിയന്ത്രണങ്ങള്ക്കുള്ളിലായി. കോവിഡ് രോഗികളുടെ എണ്ണം ക്രമാതീതമായി ഉയര്ന്നതോടെയാണ് വാര്ഡുകളില് ജില്ലാ കളക്ടര് അധിക നിയന്ത്രണങ്ങള് ഏര്പ്പെടുത്തിയത്. കഴിഞ്ഞ ആഴ്ചയില് റിപ്പോര്ട്ട് ചെയ്യപ്പെട്ട ആകെ കോവിഡ് ബാധിതരെ ആയിരം കൊണ്ട് ഗുണിച്ച് വാര്ഡിലുള്ള മൊത്തം ജനസംഖ്യ കൊണ്ട് ഹരിക്കുന്നതാണ് ഡബ്ലിയുഐപിആര്. ടെസ്റ്റ് പോസിറ്റിവിറ്റി നിരക്കിന് പകരം പ്രതിവാര ഇന്ഫെക്ഷന് പോപ്പുലേഷന് നിരക്ക് അടിസ്ഥാനമാക്കിയാണ് ഇപ്പോള് നിയന്ത്രണങ്ങള് ഏര്പ്പെടുത്തുന്നത്. കണ്ടെയ്ന്മെന്റ് സോണില് ഉള്പ്പെട്ട മുഴുവന് വാര്ഡുകളിലും ആളുകളെ ഒരാഴ്ചക്കകം കോവിഡ് പരിശോധനയ്ക്ക് വിധേയമാക്കും. ഭക്ഷ്യവസ്തുക്കളും മരുന്നുകളും ഉള്പ്പെടെയുള്ള അവശ്യസാധനങ്ങളുടെ വില്പ്പന കേന്ദ്രങ്ങള് മാത്രമാണ് തുറക്കാന് അനുവദിക്കുക. ഹോട്ടലുകളിലും റസ്റ്റോറന്റുകളിലും ഹോം ഡെലിവറിക്ക് മാത്രമാണ് അനുമതിയുള്ളത്. അക്ഷയ കേന്ദ്രങ്ങളും ജനസേവന കേന്ദ്രങ്ങളും രാവിലെ ഏഴ് മുതല് ഉച്ചയ്ക്ക് രണ്ട് വരെ തുറക്കാന് അനുവദിക്കും. വാര്ഡുകള് ബാരിക്കേഡുകള്വച്ച് അടയ്ക്കും. വാര്ഡുകളിലെ പൊതുപ്രവേശന റോഡുകളിലൂടെയുള്ള ഗതാഗതം നിരോധിക്കും. രാത്രി ഒന്പത് മുതല് രാവിലെ അഞ്ച് വരെയുള്ള യാത്രകള്ക്ക് പൂര്ണനിരോധനമുണ്ട്. കൊടിയത്തൂര് പഞ്ചായത്തില് നിലവില് 322 കോവിഡ് രോഗികളാണ് ചികിത്സയിലുള്ളത്. ഇന്നലെ പഞ്ചായത്തില് 16 പേര്ക്ക് രോഗം സ്ഥിരീകരിക്കുകയും 28 പേര്ക്ക് രോഗം ഭേദമാകുകയും ചെയ്തു.